

KOHTUMÄÄRUS

|  |  |
| --- | --- |
| **Kohus** | Viru Maakohus |
| **Kohtunik** | Nele Teelahk  |
| **Määruse tegemise aeg ja koht** | 15. aprill 2025, Jõhvi |
| **Tsiviilasja number** | 2-25-5433 |
| **Kohtuasi** | **Evelin Pohla maksejõuetusavaldus** |
| **Menetlusosalised ja nende esindajad** | **Avaldaja (võlgnik): Evelin Pohla** (isikukood 46803205215) |
| **Menetlustoiming** | Avalduse menetlusse võtmine |
|  |  |
| **RESOLUTSIOON** |  |

1. **Võtta Evelin Pohla avaldus menetlusse.**
2. **Nimetada Evelin Pohla usaldusisikuks kirjaliku nõusoleku alusel Mark Uska (aadress: Lelle 24-39, 11318 Tallinn; tel: 56221091; e-post: usaldusisik@uska.ee).**
3. **Peatada Evelin Pohla vara suhtes toimuv sundtäitmine ja tulevikus võimalik sundtäitmine kuni pankroti väljakuulutamiseni, ümberkujundamiskava kinnitamiseni või menetluse lõppemiseni.**
4. **Kohaldada käsutuskeeldu ja keelata Evelin Pohlal ilma usaldusisiku nõusolekuta kogu vara käsutamine.**
5. **Teha usaldusisikule kohustuseks FIMS §-st 17 tulenevate ülesannete täitmine. Usaldusisikul esitada kohtule FIMS § 17 kohaselt tegevuse aruanne hiljemalt 30 päeva jooksul käesoleva määruse tegemisest.**
6. **Usaldusisikul on õigus nõuda teavet ja dokumente, mida ta vajab oma ülesannete täitmiseks, võlgnikult, võlausaldajalt, riigi- ja kohaliku omavalitsuse asutuselt ning krediidiasutuselt, samuti muult isikult ning võlgniku töötajalt ja endiselt töötajalt, kes on ametist lahkunud kahe aasta jooksul enne maksejõuetusavalduse esitamist, samuti viibida võlgniku valduses oleval maatükil ja majandus- või kutsetegevuseks kasutatavates ruumides ja võlgniku eluruumis.**
7. **Avaldada väljaandes Ametlikud Teadaanded teade käsutuskeelu kehtestamise kohta.**
8. **Määrus edastada avaldajale ja täitmiseks usaldusisikule.**

**Edasikaebamise kord**

Kui usaldusisikuks on nimetatud isik, kes ei vasta füüsilise isiku maksejõuetuse seaduse (FIMS) § 15 lg-tes 3-5 sätestatud nõuetele, võib usaldusisiku nimetamise peale esitada 15 päeva jooksul määruskaebuse Viru Maakohtu kaudu Tartu Ringkonnakohtule.

Määruse peale osas, millega pankrotiavaldus tagati, võib esitada määruskaebuse isik, kelle õigust on määrusega kitsendatud, määruskaebuse 15 päeva jooksul arvates kohtumääruse kättesaamisest Viru Maakohtu kaudu Tartu Ringkonnakohtule.

Muus osas ei ole määrus edasikaevatav.

**ASJAOLUD**

**1.** Evelin Pohla (avaldaja, võlgnik) esitas 8. aprillil 2025 Viru Maakohtule maksejõuetusavalduse, milles on jätnud maksejõuetusmenetluse liigi kohtu otsustada.

Avalduse kohaselt on võlgnik lahutatud 2022. aastast. Võlgnikul ei ole ülalpeetavaid. Võlgniku sissetulekud on *ca* 1100 eurot kuus (töötasu). Võlgnikule ei kuulu kinnisvara. Võlgniku igakuised kulud on 745 eurot. Võlgnikul on kohustusi kokku 51 847,20 eurot.

Maksejõuetuse põhjusena toob võlgnik välja, et võttis koos endise abikaasaga koos elades järelmakse. Lihtne võimalus oli soetada midagi, mille eest saab maksta hiljem. Lahku minnes oli suurem soov endale asju lubada ja üksinda elades kulud tõusid. Sai võetud laene, misjärel hakkas elama ühest laenuvõtmisest teiseni. Enam ei suuda laene tagasi maksta.

**KOHTU SEISUKOHT**

**2.** Kohus, tutvunud avaldusega, leiab, et maksejõuetusavaldus tuleb võtta menetlusse ning nimetada usaldusisik. Avaldaja maksejõuetusavaldus vastab füüsilise isiku maksejõuetuse seaduse (FIMS) §‑s 11 sätestatud nõuetele.

**3.** Kohus nimetab FIMS § 15 lg 1 alusel avaldaja usaldusisikuks Mark Uska, kes on andnud kohtule nõusoleku usaldusisikuna tegutsemiseks ja vastab sama paragrahvi lg-tes 4 ja 5 sätestatud nõuetele. Kohus andis avaldajale võimaluse esitada seisukoht usaldusisiku kandidaadi osas (FIMS § 15 lg  6).

**4.** FIMS § 53 lg 6 järgi on usaldusisikul õigus nõuda teavet ja dokumente, mida ta vajab oma ülesannete täitmiseks, võlgnikult, võlausaldajalt, riigi- ja kohaliku omavalitsuse asutuselt ning krediidiasutuselt, samuti muult isikult ning võlgniku töötajalt ja endiselt töötajalt, kes on ametist lahkunud kahe aasta jooksul enne maksejõuetusavalduse esitamist. Usaldusisikul on oma ülesannete täitmiseks ka muud käesolevas seaduses sätestatud õigused. FIMS § 15 lg 11 kohaselt on usaldusisikul tema nimetamisest kuni maksejõuetusavalduse lahendamiseni lisaks käesolevas seaduses sätestatud õigustele ja kohustustele ka kõik seaduses sätestatud ajutise pankrotihalduri õigused ja kohustused, arvestades FIMS-is sätestatud erisusi.

**5.** Kohus määrab FIMS § 15 lg 10 järgi usaldusisikule tähtaja esitada kohtule hiljemalt 30 päeva jooksul määruse tegemisest FIMS §-s 17 lg 1 p-des 1-3  sätestatud vara- ja võlanimekiri ning nende lisad, võlgniku viimase kolme aasta tuludeklaratsioonide ja maksekonto väljavõtete ning oluliste kohustuste aluseks olevate dokumentide (näiteks laenulepingud) ärakirjad.

Kui võlgnik on viie aasta jooksul enne avalduse esitamist võõrandanud kinnisasja või registrisse kantud vallasasja või õiguse või kinkinud või laenanud raha kolmandale isikule enam kui 3000 euro ulatuses, tuleb ka see varanimekirjas märkida (FIMS § 17 lg 3). Eraldi tuleb märkida neile tingimustele vastavad tehingud, mis on tehtud lähikondsetega pankrotiseaduse (PankrS) § 117 lg 1 tähenduses.

Võlanimekirjas tuleb märkida, milliseid võlgasid võlgnik ei tunnista (FIMS § 17 lg 5). Võla- ja varanimekirjas tuleb märkida, kas ja millise vara või nõude kohta on käimas kohtumenetlus või muu menetlus, sealhulgas täitemenetlus.

Ühtlasi tuleb usaldusisikul esitada enda hinnang võlgniku varalise seisundi ja maksejõulisuse, makseraskuste või maksejõuetuse tekkimise põhjuste ja võlgniku ettevõtte tegevuse jätkamise väljavaadete kohta, samuti hinnang, kas võlgniku suhtes tuleks välja kuulutada pankrot, algatada kohustustest vabastamise menetlus, võlgade ümberkujundamise menetlus või menetlus lõpetada (FIMS § 17 lg 2).

Usaldusisik peab vara- ja võlanimekirja esitamisel kasutama FIMS § 9 lg 1 alusel kehtestatud vastavat vormi (FIMS § 17 lg 6).

**6.**Usaldusisiku nimetamisel peatab kohus võlgniku vara suhtes läbiviidava täitemenetluse või muu sundtäitmise raha sissenõudmiseks kuni pankroti väljakuulutamiseni, ümberkujundamiskava kinnitamiseni või menetluse lõppemiseni (FIMS § 16 lg 3 esimene lause). Eelnevat arvestades tuleb peatada avaldaja vara suhtes läbiviidav sundtäitmine.

**7.** FIMS § 16 lg 3 p 4 ja PankrS § 20 lg 1 alusel keelab kohus võlgnikul võlausaldajate huvide tagamiseks usaldusisiku nõusolekuta vara käsutada. PankrS § 21 alusel avaldab kohus käsutuskeelu kehtestamise kohta teate väljaandes Ametlikud Teadaanded.

**8.** FIMS § 13 lg 1 järgi edastatakse avalduse menetlusse võtmise määrus võlgnikule, lisaks täitmiseks usaldusisikule.

(allkirjastatud digitaalselt)